COMUNICAT DE SUPORT A LA LLUITA DELS TREBALLADORS I TREBALLADORES DE BRAUN CONTRA EL TANCAMENT
 Al comitè d'empresa d'empresa
Als treballadors i treballadores
 Companyes i companys:
 Ens dirigim a vosaltres per a comunicar-vos el nostre ple suport a la lluita que esteu portant a terme contra la pretensió de l'empresa de tancar la factoria. 
Compartim la vostra opinió que no hi ha cap causa que pugui justificar el tancament: ni econòmica, ni productiva, ni organitzativa… Les multinacionals han demostrat una habilitat sobrada (Samsung, Philips, Printer, Seat…) a l’hora d’inventar-se motius per a tancar, per a reduir dràsticament les seves plantilles o per a forçar que els treballadors o els seus representants acceptin pèrdues de drets. Però poques vegades com en Braun les coses han estat tan clares: la producció ha anat en augment i ni tan sols poden argumentar pèrdues. Per això, la Generalitat, llei en mà, no pot autoritzar un Expedient de Regulació d'Ocupació que dugui al tancament o a reduir la plantilla en una empresa amb beneficis com ara Braun, tret que es produeixi un acord entre l'empresa i els representants dels treballadors. 
L'objectiu declarat de Braun és traslladar la seva producció als països de l'Est o a Xina, és a dir, a països on condicions laborals li permeten sobreexplotar la força de treball. És la lògica depredadora de les multinacionals. Poc els importa que duguin 40 anys enriquint-se mitjançant l'explotació de la mà d'obra i la venda dels seus productes aquí, o les ajudes públiques que hagin pogut rebre. Volen marxar a la recerca de majors beneficis, sense que els importi gens el gravíssim problema social que suposa la pèrdua de diversos milers de llocs de treball, entre directes i indirectes, amb les conseqüències socials evidents que això tindria per a la vida econòmica de l'entorn. Si avança el desert industrial aquí: en què treballaran les noves generacions?
 La Generalitat ha començat a manifestar públicament el seu convenciment que l'empresa està decidida a tancar, després de les gestions que ha realitzat amb la direcció de la multinacional. Però el tancament no és un fet consumat i inevitable! És a l'Administració a qui competeix autoritzar o no el tancament i està obligada a denegar-lo si l'empresa té beneficis i els treballadors no estan d'acord. L'obligació de la Generalitat és no cedir a les pressions de la multinacional i vetllar pels interessos generals, és a dir, exigir a l'empresa la presentació d'un pla solvent que garanteixi la continuïtat de la producció i de la plantilla. I si no estigués disposada a fer-lo, hauria d'intervenir l'empresa per a garantir l'interès general. En aquesta tasca comptaria sens dubte amb el suport decidit de tota la classe treballadora. 
L'objectiu no és fàcil, com demostra l'experiència d'altres tancaments anteriors. Però tampoc és impossible. Per a aconseguir-lo, juntament amb la lluita en l'empresa, cal assolir un ampli moviment de suport social (sindical, veïnal…) que dugui el problema també a les institucions (pronunciaments d'ajuntaments, del Parlament de Catalunya…), amb l'objectiu que l'autoritat laboral assumeixi les seves responsabilitats. 
Companys i companyes: compteu amb nosaltres en la lluita per la defensa de tots els llocs de treball i contra el tancament de Braun.
Rebeu una abraçada solidària, 
Barcelona, 15 de juny de 2006. 
XARXA CONTRA ELS TANCAMENTS I LA PRECARIETAT 
xarxacontratancaments@moviments.net <mailto:xarxacontratancaments@moviments.net> 

http://www.moviments.net/xarxacontratancaments